
A végletes látvány -- Női testek…

Jelen dolgozat a feminista kritika értelmében, posztfeminista elméletek felhasználásával elemzi a női testreprezentációt és a nőkkel szembeni erőszakot négy magyarországi színházi előadásban. Ezek: Schilling Árpád W-munkáscirkusz (2001), Horváth Csaba A csodálatos mandarin (2001), Bodó Viktor Ledarálnakeltűntem (2005), illetve Mundruczó Kornél Szégyen (2012). A kiválasztott produkciók kivétel nélkül a 21. században jöttek létre, és olyan alkotóktól származnak, akiket a szakma releváns színházi emberekként ismer el, a tárgyalt előadásokat pedig progresszívnek és jelentősnek találta. A dolgozat megkísérli dekonstruálni és újraértékelni azokat a mechanizmusokat, amelyek szerint egy színházi előadást progresszívnek tartunk, és ezáltal újfajta értelmezést kínál a produkciókról. Az egyes előadásokat illetően a vizsgálat tárgyát a női testábrázolás képezi, vagyis az, hogy a nő milyen szerepet kap az agresszív cselekvés(ek)ben, és ez a neki szánt szerep mennyire írja alá a heteroszexista diskurzust vagy megy azzal szembe. Másrészt a tanulmány kiemelten foglalkozik a hatás mechanizmusaival, vagyis azzal, hogy a produkció milyen módon ábrázolja az agressziót, és ezáltal hogyan pozicionálódik a néző.



